Publication: Magyar Közlöny
Issue: MK-2000-5 (Year: 2000, Number: 5)
Era: 1990-2004
Section: c) Az 1990. évi IV. törvény alapján nyilvántartásba vett
Paragraph Index: 522

7. Jótékony célú rendezvény alkalmával felhasznált irodalmi és zeneművek után az egyébként fizetendő jogdíj 1/3-át kell megfizetni az alábbi feltételek együttes fennállásakor: — ha a rendezvényt a szervező olyan tevékenységi körében szervezi, amely tevékenysége után társasági adó fizetési kötelezettség nem terheli, — ha annak közreműködői fellépti díjban nem részesülnek, vagy fellépti díjukat teljes egészében a rendezvényt megelőzően közzétett közérdekű célra ajánlják fel, — a rendezvényt szervező szerv a teljes bevételt olyan közhasznú szervezet (1997. évi CLVI tv.) számára vagy közérdekű kötelezettségvállalás céljára fizeti ki, amely esetében a közhasznú szervezet képviselője, vagy a közérdekű kötelezettségvállalás magánszemély szervezője, illetve szervezet esetén képviselője büntetőjogi felelősségére is kiterjedően igazolja, hogy a közhasznú szervezet a hatályos jogszabályok szerint a közhasznú szervezetnek nyújtott adományról közérdekű kötelezettségvállalásról adólevonásra jogosító igazolást adhat. Az ARTISJUS Magyar Szerzői Jogvédő Iroda Egyesület a jótékony célú előadások elbírálásához az alábbi iratok becsatolását kéri: — közhasznú szervezet esetében a szervezet közhasznú nyilvántartásba vételét elrendelő jogerős bírósági végzés egy másolati példányát, — közérdekű kötelezettségvállalás esetén a kötelezettségvállalásra vonatkozó okirat, továbbá 1993. november 1-je előtt történt közérdekű kötelezettségvállalás esetén az illetékes állami felügyelő szerv jóváhagyó határozatának egy másolati példányát, — mind közhasznú szervezet, mind közérdekű kötelezettségvállalás esetében a közhasznú szervezet képviselője, illetve a közérdekű kötelezettségvállalást szervező személy vagy szervezet esetén képviselője igazolását, amely szerint az igazolást kiállító büntetőjogi felelősségére is kiterjedően igazolja, hogy a közhasznú szervezet (illetve a közérdekű kötelezettségvállalást szervező) a hatályos jogszabályok szerint a közhasznú szervezetnek nyújtott adományról közérdekű kötelezettségvállalásról adólevonásra jogosító igazolást adhat, — a fellépőkkel kötött megállapodás egy példányát, melyben szerepel a fellépti díjról való lemondás, — a szervező nyilatkozatát arra vonatkozóan, hogy a rendezvény bevétele után társasági adó fizetési kötelezettség nem terheli. Ha a rendezvény nem minősíthető jótékony célúnak, vagy a rendezvényt szervező szerv a kért iratokat 3 napon belül nem csatolja be, a rendezvény után a közlemény szerint egyébként járó jogdíjat meg kell fizetni.

Source: https://magyarkozlony.hu/hivatalos-lapok/2bb6df68a9f6ff5a5410bba9ec7730e900bbe467/dokumentumok/592771f0148ef37d9635c764c63a9a4831e28454/letoltes